Diari Oficial de la Generalitat Valenciana


Sumari del DOGV 2529, del 14-06-1995 (1995/835063)

RESOLUCIÓ de 31 de maig de 1995, del director general de Transports per la qual s'estableix el sistema de dies de descans obligatori en la prestació de serveis de transport públic de viatgers en automòbils de turisme a l'àrea de Prestació Conjunta d'Alacant.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2529

Data del DOGV
:   14-06-1995

Secció del DOGV
:   ALTRES DISPOSICIONS

Número del document
:   1995/835063


Data del document
:   31-05-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Anàlisi jurídica

RESOLUCIó de 31 de maig de 1995, del director general de Transports per la qual s'estableix el sistema de dies de descans obligatori en la prestació de serveis de transport públic de viatgers en automòbils de turisme a l'àrea de Prestació Conjunta d'Alacant.   
L'article 15 de l'Ordre de la Conselleria d'Obres Públiques, Urbanisme i Transports, de 12 de juliol de 1994, per la qual es va crear l'àrea de Prestació Conjunta d'Alacant per als serveis de transport públic de viatgers en automòbils de turisme estableix que la prestació i el compliment del servei en l'àrea s'ajustarà al que estableix l'ordenança reguladora del servei d'auto-taxi de l'Ajuntament d'Alacant, la qual vigirà fins que la Conselleria no promulgue el reglament regulador dels serveis de transport públic de viatgers en l'àrea esmentada, d'acord amb la disposició transitòria quarta de l'ordre mencionada.  
D'altra banda, l'ordenança reguladora del servei d'auto-taxi, aprovada pel Ple de l'Ajuntament d'Alacant el dia 17 de juliol de 1986, en l'article 26 estableix que durant els dies de descans establerts els vehicles no podran realitzar cap servei i preveu l'obligació de senyalitzar exteriorment els vehicles amb les lletres inicials corresponents als dies dels seus descansos setmanals obligatoris, que per als titulars de les 479 llicències d'Alacant es van fixar de manera rotatòria cada any, per grups de vuitanta taxis aproximadament, per Decret de l'Alcaldia de 5 de desembre de 1991.  
L'aplicació d'un criteri d'igualtat de tracte entre tots els taxistes de l'àrea pel que fa a drets i obligacions en la prestació de serveis exigeix la fixació dels dies de descans setmanal obligatori també per als titulars de llicències d'auto-taxis dels municipis del Campello, Mutxamel, San Juan de Alicante i Sant Vicent del Raspeig, els quals aporten a l'àrea un total de 52 llicències d'auto-taxi.  
Amb aquesta finalitat es va dictar la Resolució, de 13 de febrer de 1995, del director general de Transports sobre els dies de descans obligatori en la prestació de serveis de transport públic de viatgers en automòbils de turisme en l'àrea de Prestació Conjunta d'Alacant. En el preàmbul de la resolució es feia constar la possibilitat de tornar a considerar el sistema de descansos que s'establien si l'experiència ho feia aconsellable.  
Les entitats representatives del sector han plantejat una sèrie de modificacions i aquesta direcció general ha elaborat un nou text que té en compte les innovacions del sistema. Entre altres aspectes, atesa la gran afluència estiuenca de turistes, s'ha considerat convenient fer flexible l'obligatorietat del descans exceptuant temporalment del règim general els dissabtes i els diumenges, i s'ha establert, d'altra banda, el compliment íntegre de la jornada de descans.  
Per tot això, d'acord amb les atribucions que conté la disposició final única de l'Ordre de 12 de juliol de 1994, de la Conselleria d'Obres Públiques, Urbanisme i Transports, resolc:   
Primer  
1. La prestació dels transports públics en vehicles de turisme en l'àrea de Prestació Conjunta d'Alacant es farà sota el règim de descans obligatori d'un dia a la setmana, de dilluns a divendres.  
2. El servei de dissabtes i diumenges es prestarà cada setmana de manera que es descanse un dels dos dies i es preste servei l'altre, d'acord amb el sistema fixat en l'article tercer.  
3. S'exceptuen del règim de descans els dies 19, 20, 21, 22 23, 24 i 25 de juny, com també els dissabtes i diumenges dels mesos de juliol, agost i la primera quinzena de setembre.  
4. El règim de descans indicat s'entén sense perjudici de l'obligació de concórrer diàriament a la prestació del servei en dies de treball per a garantir que la demanda de l'usuari siga globalment atesa.  
5. S'entendrà per dia de descans el temps comprés entre les 0 hores del dia de la data que corresponga descansar i les 24 hores del mateix dia.  
Segon  
1. La distribució dels dies de descans setmanal obligatoris de dilluns a divendres es farà d'acord amb el número d'autorització de l'Area de Prestació Conjunta que l'auto-taxi tinga, de la manera següent:  
Dilluns: Autoritzacions de la 213 a la 318  
Dimarts: Autoritzacions de la 319 a la 424  
Dimecres: Autoritzacions de la 425 a la 531  
Dijous: Autoritzacions de la 001 a la 106  
Divendres: Autoritzacions de la 107 a la 212  
2. Aquest sistema de descans setmanal serà rotatori anualment, a partir del dia 1 de gener de 1996.  
3. Els dies de descans setmanal aniran senyalitzats exteriorment en els vehicles amb la inicial del dia de la setmana( L, M, X, J, V) que els corresponga cada any.  
Tercer  
El servei de dissabtes i diumenges es prestarà sota un règim de torns en els quals estarà la meitat de la flota. S'organitzaran de la manera següent:  
- Els dissabtes i diumenges de data parella prestaran servei els auto-taxis amb el número d'autorització de l'àrea parella. La resta de vehicles descansaran.  
- Els dissabtes i diumenges de data imparella prestaran servei els auto-taxis amb el número d'autorització de l'àrea imparella. Els altres vehicles descansaran. En el cas que l'últim dia del mes siga dissabte i imparell prestaran servei aqueix dia els parells a fi d'evitar la ruptura del sistema d'alternança.  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports, en el termini d'un mes, comptat a partir de l'endemà de la publicació en el Diari Oficial de la Generalitat Valenciana, d'acord amb el que estableix l'article 107.1 en relació amb el 114 i següents de la Llei 30/1992, de Règim Jurídic de les Administracions Públiques i del Procediment Administratiu Comú; sense perjudici que s'utilitze qualsevol altra via que es considere oportuna.  
València, 31 de maig de 1995.- El director general de Transports: Gaetà Roca i Giner